
Előterjesztés
a Közgyűlés részére
Tisztelt Közgyűlés!
1. Előzmények

Az M4 metróvonal I. ütem projekt kötelezően megvalósítandó részét képezi az M1-M7 autópályák bevezető szakaszán kiépítendő őrmezői csomópont, amely az Őrmezőnél létesülő metróvégállomás, P+R parkoló és autóbusz állomás megközelítéséhez szükséges. A csomópont nélkül a végállomás elérhetősége igen korlátozott marad, hiszen Gazdagrét, Sasad és Budaörs felől is csak jelentős kerülővel, a lakóterületeken keresztül vagy az Egér úton át lenne a térség megközelíthető. A csomópont megvalósítása az elsődleges feltétele annak, hogy a metró végállomáshoz tervezett, a támogatási szerződésben előírt intermodalitás elveinek megfelelő, közvetlen átszállási kapcsolatot biztosító autóbusz végállomás és P+R parkoló megfelelően kiszolgálható legyen. Az M4 metróvonal I. ütemének megvalósítása részeként a 10,2 milliárd forintos csomópont építési projekt 89,3 %-os KÖZOP támogatásban részesül. 
A Főváros közigazgatási határán belül az M1-M7 bevezető szakasza (4+800 - 7+681 szelvények között) jelenleg az országos közúthálózat részét képezi és az Egér úti csomópont térségének kivételével a Magyar Állam tulajdonában van. A kezelési határ épp a tervezett, az M1-M7 autópályák bevezető szakaszán a Boldizsár út és Bozókvár utca – 4+150 - 5+140 szelvények – között létesülő új különszintű csomópont területén húzódik keresztül. Figyelembe véve, hogy a tervezett csomópont nagy része jelenleg állami tulajdonú telkeken helyezkedik el, a fenti fejlesztési célok elérése érdekében a legoptimálisabb megoldásnak az autópálya bevezető, közigazgatási határon belüli szakasz tulajdonjogának térítésmentes átadása adódik. Erre azért is szükséges sort keríteni, mert a jelenleg hatályos, a közúti közlekedésről szóló 1988. évi I. törvény szerint a Főváros, mint beruházó csak bizonyos feltételekkel, korlátozott esetekben járhat el az országos közúthálózat részét képező érintett útszakaszon, másrészt az üzemeltetési és fejlesztési szakmai szempontokat figyelembe véve így biztosíthatóak az egységes kezelési és üzemeltetési feltételek a tervezett csomópont engedélyezési eljárása során és a megvalósítást követően.
A Fővárosi Közgyűlés 2011. december 14-i, 2012. február 29-i, valamint 2012. június 20-i ülésén tárgyalta az M1-M7 autópálya bevezető szakasz átvételéről szóló előterjesztést és döntésében egyetértett a Magyar Államtól az M1- M7 autópályák közigazgatási határig terjedő bevezető szakasz – 756/3 hrsz-ú, 952/11 hrsz-ú és a 1083 hrsz-ú földrészletek és ingatlanvagyon (útpálya és úttartozékok, műtárgyak) – térítésmentes tulajdonba és kezelésbe vételének szükségességével. Ezzel egyidejűleg felkérte a Főpolgármestert, hogy az átadás-átvételi eljárás kezdeményezéséhez szükséges dokumentumokat készíttesse el, továbbá a tulajdonosi és kezelői jogokkal rendelkező szervezetek és a BKK Zrt. bevonásával a vagyonátadási eljárást készítse elő.
A fenti határozatok végrehajtása érdekében a Fővárosi Közgyűlés a 1193/2012.(VI.20.) számú határozatával egyetértett az új Budaörsi csomópont engedélyezési eljárásának megindításához a Budapest Főváros Kormányhivatala Közlekedési Felügyelősége által előírt, a 756/3 hrsz-ú, 952/11 hrsz-ú és az 1083 hrsz-ú földrészletek és egyéb ingatlanvagyon tulajdonba és kezelésbe vételéről szóló szándéknyilatkozat tartalmával, és megkötötte az előterjesztés mellékleteként csatolt szándéknyilatkozatot. A 1192/2012.(VI.20.) számú határozat úgy rendelkezik, hogy a Fővárosi Közgyűlés egyetért az M1-M7 autópályák bevezető szakaszán a 756/3 hrsz-ú, 952/11 hrsz-ú és a 1083 hrsz-ú földrészletek és egyéb ingatlanvagyon, útpálya- és úttartozékok, műtárgyak – a közúti közlekedésről szóló 1988. évi I. törvény 32. § (3) bekezdés szerinti – térítésmentes tulajdonba és kezelésbe vételi eljárásának lefolytatásával, illetve felkéri a Főpolgármestert a Közlekedési Koordinációs Központ, az Állami Autópálya Kezelő Zrt. és Budapest Főváros Önkormányzata közötti, az előterjesztés melléklete szerinti előzetes megállapodás aláírására. A Szándéknyilatkozat és az Előzetes Megállapodás 2012. július 10. napján aláírásra került (1. és 2. számú melléklet). Az Előzetes Megállapodás szerint amennyiben az illetékes hatóság határozatot hoz az érintett országos útszakaszok helyi közúttá átminősítéséről, úgy a felek az ingatlanok tulajdonjogának térítés nélküli átadásáról a jogváltozás ingatlan-nyilvántartási átvezetésére alkalmas megállapodást kötnek.
A Felek az aláírt Szándéknyilatkozat és Előzetes Megállapodás alapján kezdeményezték az érintett útszakaszok helyi közúttá történő átminősítését. A Nemzeti Közlekedési Hatóság Útügyi, Vasúti és Hajózási Hivatal Út- és Hídügyi Főosztály Engedélyezési és Forgalomszabályozási Osztálya az UVH/UH/438/7/2012. számú határozatával (3. sz. melléklet) – mely a Nemzeti Közlekedési Hatóság EH/MD/NS/A/144/1/2013. számú másodfokú határozatával módosítva (4. sz. melléklet), jogerőre emelkedett  – az M1-M7 autópálya fővárosi bevezető, 4+800 – 7+681 km szelvények közötti szakaszát, annak egyéb közúti közlekedési építményeit, műtárgyait, csomóponti ágait, az út részét képező tartozékait, az autópálya szakasz vagyonnyilvántartásban szereplő valamennyi berendezésével együtt helyi közúttá minősítette. 
2. Az érintett ingatlanok térítésmentes átadásáról-átvételéről szóló megállapodás tervezet 

Az Előzményekre való tekintettel készült megállapodás tervezet (5. számú melléklet) alapján a Magyar Nemzeti Vagyonkezelő Zrt., a Közlekedésfejlesztési Koordinációs Központ, az Állami Autópálya Kezelő Zrt mint Átadók a megállapodás aláírásával az érintett ingatlanokat (hrsz: 756/3, 952/11, 1083) a közúti közlekedésről szóló 1988. évi I. törvény 32. § (3) bekezdésében foglaltak alapján - térítésmentesen a Fővárosi Önkormányzat tulajdonába adják. Ezzel egyidejűleg a megállapodás rendelkezik a Fővárosi Önkormányzat tulajdonát képező ingatlanon (hrsz.: 1174/2) épült, az M1-M7 országos közút 4+800 - 7+681 km szelvényéhez kapcsolódóan megépült útszakaszok, hidak számviteli és vagyon-nyilvántartási szempontú rendezéséről és, átadásáról a Főváros részére. (az ingatlanok tulajdonlapjai jelen előterjesztés 6. számú mellékletét képezik). 

A BKK Zrt. felkérésére a BKK Közút Zrt. előzetes számításokat végzett a jövőbeni üzemeltetési költségek tekintetében. Az üzemeltetési költségek a hasonló üzemeltetési tapasztalatokat jelentő M3 és M5 autópálya bevezető szakaszainak üzemeltetési költségei, illetve a szakasz forgalomtechnikai és pályaszerkezeti elemeinek elemzése alapján kerültek meghatározásra.
Az átadást követően a Fővárosi Önkormányzatot terhelő az útpálya, a hidak, és a forgalomtechnikai létesítmények üzemeltetési és fenntartási feladatait a BKK Zrt. mint eljáró közútkezelő illetve a BKK Közút Zrt. mint üzemeltető látná el többletforrás igénybevétele nélkül, az éves szerződés keretében rendelkezésre álló pénzügyi keret terhére. A BKK Zrt - a BKK Közút Zrt. által végzett műtárgy állapotfelmérés alapján megállapította, hogy az M1- M7 autópályák bevezető szakaszán lévő hidakon azonnali beavatkozási igénylő, állékonyságot befolyásoló hibák nincsenek. A korlátok, szegélyek bevonata jó állapotú, a burkolatok állapota megfelelő. A vasbeton hídszerkezeteken található néhány lokális hiba fenntartási munkák keretében javítható. 
Az útpálya téli síkosság mentesítésének és nyári tisztántartásának éves forrásigénye hozzávetőlegesen nettó 7.115.717. Ft. Az úttisztítási, valamint a jég és síkossági mentesítési feladatokat a Fővárosi Közterület-fenntartó Zrt. fogja végezni, a közszolgáltatási keretszerződése alapján az éves szerződés keretében rendelkezésre álló pénzügyi keret terhére.
A költségek nem tartalmazzák a szakaszon lévő pályaelektronika üzemeltetésének díját, amelyet továbbra is az ÁAK vállalna. A megállapodás ezen felül azt is tartalmazza, hogy a közvilágítási létesítmények, a pályaelektronika, az ingatlanokat érintő hírközlési létesítmények, eszközök tekintetében – kiemelt figyelemmel ezen rendszer leválasztására illetve annak költségeire vonatkozóan -  a szerződő felek külön megállapodást kötnek. A külön megállapodás megkötéséhez közgyűlési döntés szükséges, amely meghozatalára vonatkozó előterjesztés tartalmazni fogja a rendszer leválasztásra vonatkozó javaslatot kiemelt figyelemmel annak költségvonzatára. 
[bookmark: foot_1_place]A tulajdonosváltási eljárás során telekalakítás nem történik. A megállapodás rendelkezik arról, hogy az ingatlan-nyilvántartásba való bejegyzésével kapcsolatos eljárás lefolytatása valamint az azzal összefüggésben felmerülő költségek, illetőleg a tulajdonjog-változáshoz kapcsolódó esetleges illeték vagy adófizetési kötelezettség Átvevőt terhelik. Tekintettel arra, hogy az illetékekről szóló 1990. évi XCIII. törvény 5. § (1) bekezdése alapján az önkormányzatot személyi illetékmentesség illeti meg, a Fővárosi Önkormányzatot a térítésmentes átadás-átvételt követően ÁFA-visszafizetési kötelezettség nem terheli, lényegében kizárólag az egyes hatósági eljárási díjakkal, költségekkel kapcsolatos fizetési kötelezettség terheli a Fővárosi Önkormányzatot, melynek pénzügyi rendezésére a fedezet a 883601 Út-hídfenntartás címkódon rendelkezésre áll.

A fentiek alapján kérjük az előterjesztésben bemutatott javaslathoz a Tisztelt Közgyűlés támogatását.

Határozati javaslat
A Fővárosi Közgyűlés úgy dönt, hogy:

Megköti az M1-M7 autópályák bevezető  szakaszán a 756/3 hrsz-ú, 952/11 hrsz-ú és a 1083 hrsz-ú földrészletek és ingatlanvagyon (útpálya és úttartozékok, műtárgyak) valamint az M1-M7 - országos közút 4+800 - 7+681 km szelvényéhez kapcsolódó, Fővárosi Önkormányzat tulajdonában lévő ingatlanon épült útszakaszok, hidak számviteli és vagyon-nyilvántartási szempontú rendezését tartalmazó megállapodás tervezetet az 5. számú melléklet szerinti tartalommal és felkéri a főpolgármestert annak aláírására.

